**סיכום אסיפת עובדים מתאריך 27.1.16**

**נוכחים:** בישיבה נכחו כ-20 חברי ארגון (מספר חברים הצטרפו במהלך האסיפה)

חברי ועד: ברק חרמש, נטע בהט, אור ריז'י אבישי, חן מגן, עמוס מסיקה, מורן דנגור

יו"ר ועד: עמית שמרת

מזכירות: נטלי עוז – מזכ"לית, חיים כצמן – סמזכ"ל

רכז ארגוני: בני אהרון-שלום

**פתיחת האסיפה:** האסיפה נקבעה לשעה 12:00. האסיפה החלה לאחר המתנה של 15 דקות.

**נושא האסיפה:** הרפורמה בלימודי האנגלית והשפעתה על המורים במחלקה לאנגלית כשפה זרה

הצגת הרקע לסכסוך העבודה בנושא האנגלית – נטלי עוז

לפני מספר שבועות התוודענו לשינוי צפוי באופן הוראת האנגלית באוניברסיטה. למדנו על כך מארגוני סגל זוטר אחרים ומהתקשורת, ולא מהנהלת האוניברסיטה.

השינוי, ביוזמת המל"ג והתאחדות הסטודנטים, הוא שמעתה יתאפשר לסטודנטים לבחור בין קורסים מקוונים חינמיים מטעם האוניברסיטה הפתוחה, לבין הקורסים הפרונטליים הנהוגים כיום. פנינו להנהלת האוניברסיטה אשר טענה כי לא ידוע לה עדיין על שינוי שכזה, ועם זאת אינה מתנגדת עקרונית למהלך.

במקביל, הגיעו לידינו מסמכים מהמל"ג אשר עוסקים בהכנסת התכנית כבר בסמסטר הקרוב. פנינו שוב להנהלה, והבנו שיש אי הסכמות בין האוניברסיטה למל"ג לגבי אופן העברת הבחינה בסוף הסמסטר. באותו יום המזכירות האקדמית שלחה לסטודנטים מייל עם קישור לקורסים המקוונים והנחיה שניתן יהיה להיבחן לפיהם "לכל המוקדם" בסמסטר ב' הקרוב.

השינוי נעשה ללא הידברות עם הארגון, כמחויב בחוק. מדובר בדפוס פעולה מצד ההנהלה שאנו לא מוכנים לסבול. שוב ושוב, אנו מגלים מידע שרלוונטי להעסקת העובדים משמועות ומגורמים חיצוניים. המורים לאנגלית מאוד חוששים למשרתם בסמסטר הקרוב – מדובר בפגיעה בהעסקה באמצע שנת לימודים שלא תותיר אפשרויות תעסוקה חלופיות למורים.

לאור כל זאת, הועד החליט להכריז סכסוך עבודה אל מול הנהלת האוניברסיטה.

הוצגו דרישותינו מההנהלה (עמית שמרת)

1. כניסה מיידית למשא ומתן עם הארגון בנוגע לרפורמה בהוראת האנגלית.

מבחינתנו יש דרך חיובית ובונה להחיל שינוי מבני או ארגוני באוניברסיטה – בהידברות עם הארגון!

1. מניעת פגיעה בהעסקה ובשכר של המורים בסמסטר הקרוב – לא הוגן

להחיל שינוי בהתראה כה קצרה באמצע השנה, כשאין למורים שום סיכוי להשיג עבודה חלופית.

1. לצמצם ככל האפשר את הפגיעה במורים בטווח הארוך.

הצגת הנושא מנקודת המבט של המורים לאנגלית – ביל מרטין, מורה ותיק במחלקה לאנגלית

המורים לא קיבלו שום הודעה רשמית מהמחלקה לגבי הקורסים המקוונים וההשפעה שלהם על ההעסקה של המורים. יש כרגע חשש וחוסר ודאות בקרב המורים. זה בעייתי בשביל המורים למצוא עבודה במקום אחר באמצע שנת הלימודים. יש בעיה עם הקורסים האלה מבחינה אקדמית הם לא מספיק טובים. אנחנו צופים שיהיה מצב שסטודנט שיבחר בקורסים הללו, לא יעבור את הבחינה וייאלץ להירשם לקורס הפרונטלי בסמסטר הבא ואז יצא שהוא ישלם יותר. קשה לראות איך מישהו שרק לומד מהקורסים האלה, בלי ההכוונה, התרגול וההערות שיש בכיתה – יצליח לעבור את המבחן. אנחנו רוצים להודות לועד שדואג לייצג אותנו בעניין הזה.

שאלה מהנוכחים:

מדוע אנחנו מתנגדים למהלך של הכנסת קורסים מקוונים? מדובר בהתקדמות טכנולוגית של האקדמיה, זה הכיוון שאליו העולם הולך

תגובת הארגון:

אין לנו בעיה עקרונית עם שינוי באופן ההוראה. יש לנו בעיה עם שינויים מבניים, שמשפיעים על העובדים, ונעשים ללא התייעצות איתנו ועוד באמצע שנת לימודים. המטרה שלנו היא לדאוג להעסקה של העובדים, ואפשר למצוא דרכים לפתרון הדברים במו"מ למשל – תעסוקה חלופית למורים או פיצויים מוגדלים למי שתצומצם העסקתו.

**הצעת החלטה**:

במסגרת סכסוך העבודה הנוגע לרפורמה בהוראת האגלית, מסמיכה אסיפת העובדים את ועד הארגון להחליט על עיצומים עד (כולל) שביתה של למשך עד 48 שעות.

שאלה מהנוכחים: מדוע שלא נחליט כבר על צעדים משמעותיים יותר – נגיד שביתה של שבוע? בשביל שלא נצטרך להתכנס שוב להחליט על צעדים יותר משמעותיים

תגובת הארגון: אנחנו מאמינים שבשלב הזה אין צורך בצעדים יותר מרחיקי-לכת ומקווים לפתור את הסוגיה במהרה ועם מינימום הפרעה לעבודה השוטפת. שביתה של מספר ימים היא צעד משמעותי שנצטרך לוודא עם העובדים שהם מעוניינים בו ולכן במידת הצורך נתכנס להחליט שוב, אין צורך להחליט מראש על משהו כזה.

**הצבעה**:

בעד - 23

נמנעים – 2

נגד – אין

כתבה: נטלי עוז, מזכ"לית